***Tisztelt Barátaink! Kedves Kercaszomoriak,***

***Kercán vagy Szomorócon Születettek és Családtagjaik!***

A világhódító vírus kártételei és veszélyei miatt a tervezett időben nem tudtuk megtartani az elszármazottak második találkozóját. Most úgy gondoljuk, hogy a közelgő nyár alkalmas lesz erre. Örülnénk, ha hazahívó szavunk még idejében megérkezne a hétvégi programok családi és egyéni tervezéséhez. Ezúton előzetes értesítést küldünk arról, hogy

**2022. július 30-án és 31-én megrendezzük**

**a kercaszomoriak második nagy ünnepét**.

A 2016. évi találkozásunk idején igyekeztünk pontos címeket, telefonszámokat összegyűjteni, hogy senki ne maradjon hívó szó nélkül. A meglévő címekre most elküldjük ezt a levelet, de mindenkit arra kérünk, segítsen nekünk az adatok pontosításában, frissítésében, kiegészítésében és ennek a levélnek a továbbításában. Kérjük, értesítsenek bennünket a kercaszomoriakról, bárhol élnek az országban vagy a világban. Rokonok, barátok, ismerősök elérhetőségét küldjék el nekünk. Jó volna, ha a következő hazahívó levelünk mindenkihez eljuthatna. Terveink szerint havonta egy levelet küldünk, július elején a végleges, részletes meghívót. Örömmel fogadunk javaslatokat is április közepéig a találkozó programjára.

Eredetileg ennyi lett volna az értesítő levelünk tartalma, időközben azonban kitört a szomszédunkban a háború. A Kárpátalján élőknek és a hozzánk menekülőknek szeretnénk segítséget nyújtani. Alapvető emberi szolidaritásunk mellett erre késztet bennünket az is, hogy a délszlávok által megszállt Szomoróc visszatérését előmozdító 1920. évi szomoróci felkelés katonai vezetője, Rankay József a kárpátaljai Viskről származott. Az ott élő magyarok sorsát szívügyünknek tekintjük. Kercaszomor március elején részt vett már a reformátusok adománygyűjtésében. Március 20-tól gyűjtést szervezünk a több mint nyolcezer, felerészt magyar lakosú Visk megsegítésére. Magánszemélyektől és cégektől pénzadományt várunk, amelyből élelmiszereket, gyógyszereket és hétköznapi használati cikkeket, illetve a viskiek által kért termékeket vásárolunk és juttatunk el Kárpátaljára.

Az adományokat, Kercaszomor Község Önkormányzatának megbízása alapján is, a Fortissimi Alapítvány bankszámlájára kérjük utalni VISK megjelöléssel:

**OTP 11703006-25959169**.

Levélben a községünket támogató Fortissimi Alapítvány címén (1037 Budapest, Naszád u. 1.), e-mailen a kercaonk@gmail.com és a fortissima@t-online.hu címeken, telefonon a lenti számokon várjuk a találkozóról és a gyűjtésről a visszajelzéseket.

Az adományozás eredményéről a további hazahívó leveleinkben beszámolunk.

*Kercaszomor, 2022. március 20.*

Hazaváró szeretettel:

Kapornaky Sándor Soós Kálmán

polgármester, sk. alapítványelnök, sk.

+36 30 243 9083 +36 30 515 6997